Kommissionens forordning (EF) nr. 781/2004

af 26. april 2004

om ændring af Kommissionens forordning (EF) nr. 2869/95 om de gebyrer, der skal betales til Kontoret for Harmonisering i det Indre Marked (Varemærker og Design) som følge af Det Europæiske Fællesskabs tiltrædelse af Madrid-protokollen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 40/94 af 20. december 1993 om EF-varemærker(1), særlig artikel 139,

under henvisning til Kommissionens forordning (EF) nr. 2868/95 af 13. december 1995 om gennemførelsesbestemmelser til Rådets forordning (EF) nr. 40/94 om EF-varemærker(2),

under henvisning til Kommissionens forordning (EF) nr. 2869/95 af 13. december 1995 om de gebyrer, der skal betales til Kontoret for Harmonisering i det Indre Marked (Varemærker og Design)(3), og

ud fra følgende betragtninger:

(1) Artikel 142 i Rådets forordning (EF) nr. 40/94, i det følgende benævnt "forordningen", bestemmer, at der ved indgivelse af en international ansøgning, der er baseret på et EF-varemærke eller på en ansøgning om et EF-varemærke, erlægges et gebyr til Harmoniseringskontoret.

(2) Forordningens artikel 154 bestemmer, at for omdannelse af designering af Det Europæiske Fællesskab via en international registrering til en national varemærkeansøgning eller til designering af medlemsstaterne i henhold til Madrid-arrangementet eller Madrid-protokollen finder artikel 108-110 tilsvarende anvendelse, og artikel 109, stk. 1, bestemmer specifikt, at begæringen om omdannelse først anses for indgivet, når gebyret for omdannelse er betalt.

(3) Forordningens artikel 139, stk. 2, bestemmer, at størrelsen af de gebyrer, der skal betales til Harmoniseringskontoret, fastsættes på en sådan måde, at provenuet heraf i princippet sikrer, at Harmoniseringskontorets budget balancerer.

(4) I henhold til denne forordnings artikel 11, 12 og 13, indbetales gebyrerne til Det Internationale Bureau i henhold til de fastsatte betalingsregler.

(5) Forordningens artikel 139, stk. 3, bestemmer, at gebyrregulativet ændres efter proceduren i artikel 158.

(6) De i denne forordning fastsatte foranstaltninger er i overensstemmelse med udtalelse fra Udvalget vedrørende Gebyrer, Gennemførelsesbestemmelser og Sagsbehandling for Appelkamrene ved Kontoret for Harmonisering i det Indre Marked (Varemærker og Design) -

UDSTEDT FØLGENDE FORORDNING:

Artikel 1

Kommissionens forordning (EF) nr. 2869/95 om de gebyrer, der skal betales til Kontoret for Harmonisering i det Indre Marked (Varemærker og Design), ændres således:

1) Artikel 2, punkt 20, affattes således:

">TABELPOSITION>"

2) Sidst i artikel 2 indsættes følgende:

">TABELPOSITION>"

3) I artikel 2, artikel 3, stk. 3, og artikel 8, stk. 3, litra b), erstattes ecu med euro.

4) Artikel 6 affattes således:

"Artikel 6

Betalingsvalutaer

Alle betalinger finder sted i euro, herunder også når der benyttes betalingsmåder, som præsidenten har givet tilladelse til i henhold til artikel 5, stk. 2."

5) Efter artikel 10 indsættes følgende som artikel 11, 12, 13 og 14:

"Artikel 11

Individuelt gebyr for en international registrering, hvor Det Europæiske Fællesskab er designeret

1. Ved en international registrering, hvor Det Europæiske Fællesskab er designeret, betales der til Det Internationale Bureau et individuelt gebyr for designering af Det Europæiske Fællesskab i overensstemmelse med Madrid-protokollens artikel 8, stk. 7.

2. Indehaveren af en international registrering, som indgiver en begæring om territorial udstrækning, hvor Det Europæiske Fællesskab er designeret, og som fremsættes efter den internationale registrering, betaler til Det Internationale Bureau et individuelt gebyr for designering af Det Europæiske Fællesskab i overensstemmelse med Madrid-protokollens artikel 8, stk. 7.

3. Størrelsen af det i stk. 1 og 2 omhandlede gebyr skal som fastsat af generaldirektøren for Verdensorganisationen for Intellektuel Ejendomsret (WIPO) i henhold til regel 35, stk. 2, i de fælles gennemførelsesbestemmelser til Madrid-arrangementet og Madrid-protokollen svare til modværdien i schweizerfranc af følgende beløb:

a) for et individuelt varemærke: 1875 EUR, i givet fald med tillæg af 400 EUR pr. vare- eller tjenesteydelsesklasse ud over tre

b) for et fællesmærke som omhandlet i regel 121, stk. 1, i Kommissionens forordning (EF) nr. 2868/95: 3675 EUR, i givet fald med tillæg af 800 EUR pr. vare- eller tjenesteydelsesklasse ud over tre.

Artikel 12

Individuelt gebyr for fornyelse af en international registrering, hvor Det Europæiske Fællesskab er designeret

1. Indehaveren af en international registrering, hvor Det Europæiske Fællesskab er designeret, betaler til Det Internationale Bureau som en del af gebyrerne for fornyelse af den internationale registrering et individuelt gebyr for designering af Det Europæiske Fællesskab i overensstemmelse med Madrid-protokollens artikel 8, stk. 7.

2. Størrelsen af det i stk. 1 omhandlede gebyr skal som fastsat af generaldirektøren for Verdensorganisationen for Intellektuel Ejendomsret (WIPO) i henhold til regel 35, stk. 2, i de fælles gennemførelsesbestemmelser til Madrid-arrangementet og Madrid-protokollen svare til modværdien i schweizerfranc af følgende beløb:

a) for et individuelt varemærke: 2300 EUR med tillæg af 500 EUR pr. vare- og tjenesteydelsesklasse i den internationale registrering ud over tre

b) for et fællesmærke som omhandlet i regel 121, stk. 1, i Kommissionens forordning (EF) nr. 2868/95: 4800 EUR med tillæg af 1000 EUR pr. vare- og tjenesteydelsesklasse i den internationale registrering ud over tre.

Artikel 13

Tilbagebetaling af gebyrer som følge af afslag på beskyttelse

1. Vedrører afslaget alle de varer og tjenesteydelser, som er angivet i designeringen af Det Europæiske Fællesskab, tilbagebetales der i henhold til artikel 149, stk. 4, eller artikel 151, stk. 4, i Rådets forordning (EF) nr. 40/94, følgende beløb:

a) for et individuelt varemærke: 1100 EUR med tillæg af 200 EUR pr. vare- og tjenesteydelsesklasse i den internationale registrering ud over tre

b) for et fællesmærke: 2200 EUR med tillæg af 400 EUR pr. vare- og tjenesteydelsesklasse i den internationale registrering ud over tre.

2. Vedrører afslaget kun nogle af de varer og tjenesteydelser, som er angivet i designeringen af Det Europæiske Fællesskab, skal det beløb, der tilbagebetales i henhold til forordningens artikel 149, stk. 4, eller artikel 151, stk. 4, svare til 50 % af forskellen mellem de klassegebyrer, der skal betales i henhold til artikel 11, stk. 3, og de klassegebyrer, der skulle have været betalt i henhold til denne forordnings artikel 11, stk. 3, hvis designeringen af Det Europæiske Fællesskab kun havde omfattet disse varer og tjenesteydelser, hvis internationale registrering fortsat er beskyttet i Det Europæiske Fællesskab.

3. Tilbagebetaling sker, når der er givet meddelelse til Det Internationale Bureau i overensstemmelse med regel 113, stk. 2, litra b)-d), eller regel 115, stk. 3, litra b)-d), og stk. 4, i Kommissionens forordning nr. 2868/95.

4. Tilbagebetaling sker til indehaveren af den internationale registrering eller dennes repræsentant.

Artikel 14

Artikel 1-10 finder ikke anvendelse på det individuelle gebyr, der skal indbetales til Det International Bureau."

Artikel 2

Denne forordning træder i kraft på den dato, på hvilken Madrid-protokollen træder i kraft for Det Europæiske Fællesskab. Datoen for denne forordnings ikrafttrædelse offentliggøres i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. april 2004.

På Kommissionens vegne

Frederik Bolkestein

Medlem af Kommissionen

(1) EFT L 11 af 14.1.1994, s. 1.

(2) EFT L 303 af 15.12.1995, s. 1.

(3) EFT L 303 af 15.12.1995, s. 33.